አሁን የስምምነቱ የመጀመሪያ ምእራፍ ላይ ነው የምንገኘው፡፡ ስለዚህ ፈታኝ ሁናቴዎች መፈጠር ገና አልጀመሩም፡፡ በዶ/ር ያዕቆብ ኃ/ማሪያም አማካኝነት የተሰናዳው “አሰብ የማን ናት”የሚለው መጽሐፍ በገጽ 130 ላይ እንደሚያትተው፤ በአልጀርስ ስምምነት የኢትዮ-ኤርትራ የድንበር ኮሚሽን፣ የሞቱ የቅኝ ግዛት ውሎችን ከመቃብር ቆፍሮ አውጥቶ፣ በሥራ ላይ አውሎ በሰጠው ውሳኔ መሠረት፤ የቀይ ባሕር አፋርን በከፊል፣ ኢሮብን ኩናማንና ጾረናን ለኤርትራ ይሰጣል። ስለዚህ ድንበሩን በተግባር የማካለሉ ወይም የዲማርኬሽን ሥራ ሲጀመር ውዝግብ ሊፈጥሩ የሚችሉ ኹነቶች ሊከሰቱ ይችላሉ፡፡ በመሆኑም የአልጀርሱ ስምምነት ወደ መሬት ከመውረዱ አስቀድሞ የኖርማላይዜሽን (የሕዝብ ለሕዝብ ግንኙነት) ሥራ በአግባቡ መከናወን ይኖርበታል። ይህንንም ተፈጻሚ ለማድረግ የሁለቱ ሀገራት ምሁራን በጋራ የሚመክሩበት የውይይት መድረክን በመፍጠር፣ ሲምፖዚየሞችና ባዛሮችን በየጊዜው በማሰናዳት እንዲሁም በኪነጥበብ ባለሙያዎች አማካኝነት ሰፋፊ መድረኮችን በማዘጋጀት ትስስሩን እውን ማድረግ ይቻላል፡፡ በሁለቱ ሀገራት መካከል ይህን መሰሉን የሕዝብ ለሕዝብ ትስስርን የሚያሳድጉ መድረኮችን ማመቻቸት ኋላ ላይ የሚመጡ ፈተናዎችን በሰጥቶ መቀበል መርህ፣ በውይይትና በሰላም ለመፍታት የሚቻልበትን የፖለቲካ ከባቢን /Political Climate/ አስቀድሞ ለመፍጠር ያግዛል፡፡
